## Turisme promociona l’oferta de cicloturisme de la Comunitat Valenciana en el festival Sea Otter Europe que se celebra a Girona

*** Nuria Montes destaca la importància d’impulsar productes com el cicloturisme, que “contribuïx a la desestacionalització, ja que sol practicar-se fora de la temporada estival”**

Turisme Comunitat Valenciana assistix durant este cap de setmana al festival de ciclisme Sea Otter Europe 2024 que se celebra a Girona per a promocionar l’oferta cicloturística de la Comunitat Valenciana.

Així, Turisme participa en este festival amb un espai propi de 18 metres quadrats, en el qual oferix informació sobre l’extensa oferta de cicloturisme i turisme actiu de la Comunitat Valenciana, així com l’oferta de les 116 empreses de cicloturisme adherides al programa Creaturisme. En l’estand també estaran presents Benidorm i el Patronat de Turisme de Castelló.

En este context, la Comunitat Valenciana, promociona els diversos recursos turístics vinculats a l’oferta cicloturística com les vies verdes, carrils bici, rutes de BTT, o ports de muntanya.

La consellera d’Innovació, Indústria, Comerç i turisme, Nuria Montes, ha explicat que el cicloturisme és considerat com un dels productes “amb més projecció”. Per això, ha assenyalat que des de la Generalitat “continuarem apostant per promocionar este producte turístic, ja que, a més, contribuïx a la desestacionalització en practicar-se, majoritàriament, fora de la temporada estival”.

El festival de ciclisme Sea Otter Europe afronta l’edició de 2024 amb bons pronòstics d’assistents. Les xifres de l’edició de l’any passat mostren que van visitar el festival 64.160 persones, a més de comptar amb 5.000 participants en les proves esportives.

Fecha: 21/09/2024